laion/Wikipedia-Exotic huggingface dataset:
סנדרה נילסון

סנדרה "סנדי" לין נילסון (באנגלית: Sandra "Sandy" Lynn Neilson; נולדה ב-20 במרץ 1956) היא שחיינית עבר אמריקאית, אלופה אולימפית בעלת 3 מדליות זהב מאולימפיאדת מינכן, כולל המדליה במשחה 100 מטר חופשי ושיאנית עולם. נילסון נולדה בברבנק, קליפורניה. היא גדלה והתאמנה באל מונטה הסמוכה. בכינוס הפועל התשיעי שנערך במאי 1971 בישראל זכתה נילסון במדליית זהב במשחה ל-100 מטר חופשי בתוצאה של 1:01.7 דקות. במשחקים הפאן אמריקאיים שנערכו בקאלי, קולומביה בשנת 1971 זכתה נילסון ב-2 מדליות זהב במשחה ל-100 מטר חופשי בתוצאה של 1:00.60 דקות ובמשחה שליחות 4x100 מטר חופשי בתוצאה של 4:04.20 דקות ובמדליית כסף במשחה שליחות 4x100 מטר מעורב בתוצאה של 4:36.73 דקות, אחרי קנדה (4:35.50 דקות). למרות שבמבחנים האמריקאיים לאולימפיאדת מינכן (1972) וגם בשלב חצי הגמר במשחקים עצמם סיימה נילסון רק במקום שלישי, היא זכתה במשחה היוקרתי ל-100 מטר חופשי בשיא אולימפי חדש של 58.59 שניות (9 מאיות השנייה איטי משיא העולם), לפני שירלי בבשוף בת ארצה (59.02 שניות) וכוכבת התחרות שיאנית העולם שיין גולד מאוסטרליה (59.06 שניות). בזכות ניצחון זה היא השתתפה בשני משחי השליחות וזכתה גם בהם ב-2 מדליות זהב נוספות ובשני שיאי עולם חדשים. במשחה ל-4x100 מטר חופשי בשיא עולם חדש של 3:55.19 דקות (כשחיינית ראשונה היא קבעה תוצאה של 58.98 שניות), לפני מזרח גרמניה (3:55.55 דקות) ומערב גרמניה (3:57.93 דקות) ובמשחה שליחות 4x100 מטר מעורב בשיא עולם חדש נוסף של 4:20.75 דקות, במשחה חופשי ב"זינוק שליחים" היא קבעה תוצאה של 57.90 שניות, לפני מזרח גרמניה (4:24.91 דקות) ומערב גרמניה (4:26.46 דקות) ובכך הגשימה נערה זו בת ה-16 את החלום האמריקאי. בסך הכל קבעה נילסון 3 שיאי עולם בשחייה כולם במשחי שליחות, 4 שיאי ארצות הברית אחד במשחה ל-100 מטר חופשי ו-3 במשחי שליחות, היא זכתה בשני תוארי אליפות ארצות הברית שוב אחד מהם במשחה ל-100 יארד חופשי ואחד בשליחות. בשנת 1986 זכתה נילסון להכלל בהיכל התהילה הבינלאומי של השחייה. מדיה וקבצים בנושא סנדרה נילסון בוויקישיתוף סנדרה נילסון, באתר הוועד האולימפי הבין-לאומי סנדרה נילסון, באתר olympedia.org ברוך דגון, היסטוריה של 9 כינוסים, דבר, 27 באפריל 1975 PAN AMERICAN GAMES - SWIMMING AND DIVING, באתר gbrathletics SANDRA NEILSON (USA) - 1986 Honor Swimmer, באתר International Swimming Hall of Fame
דוד מנדלוביץ'

דוד מנדלוביץ' (נולד ב-11 ביולי 1962 בירושלים) הוא פרופסור להנדסת חשמל באוניברסיטת תל אביב, ממציא ויזם. שימש כמדען הראשי במשרד המדע בין השנים 2008 ל-2010. מחקריו עוסקים באלקטרואופטיקה, צילום ממוחשב, עיבוד מידע אופטי, עיבוד וזיהוי אותות והולוגרפיה. לאחר שירותו הצבאי דוד מנדלוביץ החל לימודים לתואר ראשון בהנדסת אלקטרוניקה באוניברסיטת תל אביב, אותם סיים בשנת 1987. בשנתו השנייה ללימודים החל לעבוד במעבדה לאופטיקה באוניברסיטה שם נחשף לתחום האלקטרו-אופטיקה. הוא המשיך ישירות לתואר שלישי בהנדסת אלקטרוניקה באוניברסיטת תל אביב, בהנחיית עמנואל מרום, אותו סיים בשנת 1991. אחר כך עשה פוסט-דוקטורט באוניברסיטת ארלנגן בגרמניה. אחר כך חזר לאוניברסיטת תל אביב כמרצה בפקולטה להנדסה. מנדלוביץ' הוא ממציא ונכון לשנת 2011 רשומים על שמו כ-13 פטנטים הקשורים לתחום האופטיקה. הוא היה מעורב במספר יוזמות עסקיות במהלך חייו. בסוף שנות התשעים עזר לפתח מכשיר איכון המסייע לרופאי שיניים להימנע מפגיעה בעצבים בתוך הפה. לאחר מכן הקים את חברת סיבקום, אשר פיתחה מתקן משדר-מקלט לרשת תקשורת אופטית, המאפשר לאור לנוע בסיבים ולחסוך את התרגום לאות אלקטרוני. סיבקום נמכרה בשנת 2008 לחברת פדטק הברזילאית ב-30–40 מיליון דולר. לאחר מכן מנדלוביץ' היה שותף לפיתוח של אלומה סורקת בעלת טווח פעולה רחב לתחום הברקודים. בשנת 2004 פרסם יחד עם זאב זלבסקי את הספר Optical superresolution העוסק בשיפור רזולוציה. בשנת 2005 ייסד עם ד"ר גל שבתאי, סטודנט שלו לשעבר, את חברת טכנולוגיית הצילום אייסקווד. החברה עסקה בפיתוח של עדשה למצלמות דיגיטליות לטלפונים סלולריים בעלת יכולות גבוהות. החברה נמכרה ב-18 מיליון דולר לחברת האמריקאית טסרה. בשנת 2012 ייסד עם שותפיו גל שבתאי וערן קלי את חברת קורפוטוניקס שעוסקת בפיתוח מצלמות דיגיטליות בעלות שני מפתחים. פיתוחי החברה עתידים להוסיף מגוון רחב של יכולות למצלמות הזעירות המותקנות במכשירים ניידים כגון זום אופטי, ביצועי צילום משופרים בחשיכה ומיפוי תלת־ממדי. תחת ניהולו החברה הובילה את המעבר למצלמות מרובי מפתחים, פתרון שאומץ על ידי רוב יצרני הטלפונים הניידים. בינואר 2019 החברה נמכרה לחברת סמסונג הקוריאנית בלמעלה מ-150 מיליון דולר. הוא נשוי לסוניה, פתולוגית בבית החולים אסף הרופא. מדיה וקבצים בנושא דוד מנדלוביץ' בוויקישיתוף דף אישי באתר אוניברסיטת תל אביב תומר אביטל, "100 מיליון איש עם המצלמה שלי בכיס", באתר כלכליסט, 9 בדצמבר 2010 "גלקסי עם נוט 4, אפל עם אייפון 6", שיחת היום ברשת, 9 בספטמבר 2014 David Mendlovic Patents שירי חביב ובתיה פלדמן, ‏טסרה האמריקנית רוכשת את הסטארט-אפ הישראלי אייסקווד ב-18 מיליון דולר, באתר גלובס, 31 בינואר 2007 מאיר אורבך, סמסונג השלימה את רכישת Corephotonics ב-155 מיליון דולר, באתר כלכליסט, 28 בינואר 2019
פראט אנד ויטני PW4000

PW4000 הוא מנוע מניפה סילוני תעופתי, תוצרת חברת פראט אנד ויטני אשר תוכנן (גרסת מניפה בקוטר 94 אינץ') לספק דחף של 52,000-62,000 ליברות. המנוע פותח באמצע שנות ה-80, כיום (נכון לשנת 2011) נמצא בשרות עולם התעופה וסביר להניח שימשיך עוד שנים רבות במטוסי הנוסעים בעלי גוף רחב כגון בואינג 747, בואינג 767, MD11, איירבס A300 ואיירבס A310. המנוע PW4000 של חברת פראט אנד וויטני נולד לפני יותר מ-20 שנה והיווה ציון דרך ועלית מדרגה בעולם התעופה. המנוע תוכנן לשמש כמחליף למשפחת מנועי JT9 ששמשו את המטוסים רחבי הגוף של אותה תקופה: בואינג 747, MD-11 ו-A300. פיתוח המנוע נועד להשיג שתי מטרות: תוספת דחף באמצעות שיפורים במבנה המנוע, שימוש במתכות מתקדמות והרכבת חלקים בצורה מדויקת. הפתרון לייצור מנוע חסכוני מבלי לפגוע בביצועי המנוע נמצא במחשוב בקרת המנוע. במנועים שהיו קיימים באותה תקופה, בקרת המנוע, כלומר חישוב כמות הדלק שצריכה להישרף בכל רגע נתון הייתה באמצעות מנגנון מכני. בנוסף הפקודות להפעלת המנוע מתא הטייס הגיעו אל ווסת הדלק במנוע על ידי מערכת כבלים. ווסת הדלק הוחלף במחשב שיודע בכל רגע נתון באיזו סביבה המטוס טס ומה דרישות מערכת בקרת הטיסה. הפקודות מתא הטייס מועברות למנוע בצורה חשמלית (חיסכון במשקל). המחשב מקבל את הנתונים השונים ומחליט איזה כוח דחף המנוע יפתח וכיצד יופעלו מערכותיו השונות. כדי לשמור על בטיחות הטיסה המחשב שמפקח על המנוע בנוי משני ערוצים בעלי יכולת עצמאית לשלוט בכל הפעולות הנדרשות מהמחשב זאת לטובת יתירות למקרה של הופעת כשל באחד מערוצי הבקרה. לשיטה זו של בקרת מנוע ניתן שם FADEC ראשי התיבות של Full Authority Digital Engine Control. המעבר לבקרה ממוחשבת תרם לחישוב וביצוע מדויק של כמות הדלק הנשרפת בתא הבעירה. ניתן לנצל בצורה מיטבית את יכולות מדחס המנוע מבלי שייווצרו תקלות בזרימת האוויר במנוע (תופעת הנחשול SURGE) ואם ישנה סכנה של התפתחות נחשול המחשב יזהה זאת ויבצע פעולות מקדימות שימנעו תקלות בפעולה. בנוסף, מחשב מנוע PW4000 מפקח על פעולות של תת-מערכות נוספות מעבר לפיקוח על הדלק. המחשב מסדיר את אופן זרימת האוויר לאורך מדחס המנוע ומונע בזבוזים מיותרים כמו במנועים נטולי מחשב. שמירה על כמות האוויר מדויקת במדחס מועילה לנצילות וחיסכון בדלק. במנוע PW4000 הטילו על המחשב גם את מטלת השמירה על טמפרטורת שמן המנוע והדלק. כיוון שבקרת בטמפרטורת השמן והדלק מבוססת על קירור אוויר יכול המחשב באמצעות וסת לשמור על טמפרטורה אופטימלית אשר משפרת את ביצועי המנוע. הישג נוסף המתקבל כתוצאה מבקרה זו, הוא הקטנה משמעותית של פליטת החומרים המזהמים ביחס ל JT9. גם החברות המתחרות, GE עם המנוע CF6-80 וחברת RR עם ה- RB211-524, עברו לבקרה ממוחשבת. את החיסכון שהושג בצריכת דלק אפשר לראות בדוגמה הבאה: מטוס B747-300 צורך בערך בכל שעת טיסת שיוט כ 10 טון דלק (4 מנועים JT9) ואילו B747-400 עם 4 מנועי PW4000 צורך כ 9.5 טון דלק לכל שעה של טיסת שיוט. ניתן לומר שכל המנועים בעולם התעופה, האזרחי והצבאי, פועלים עם בקרה ממוחשבת, היעילה והבטוחה. מנוע ה- PW4000 לא הצליח כמצופה מבחינה מסחרית. ה- CF6-80 דחק את רגליו מכיוון של PW4000 היו הרבה מחלות ילדות וליקויים הקשורים לתכנון מבנה המנוע אשר גרמו אף לכיבוי מנוע באוויר. כתוצאה מכך הרבה מפעילים בחרו במתחרה. במשך הזמן בוצעו שיפורים למבנה המנוע וגם עדכונים למערכת הממוחשבת. היום המנוע נחשב לאמין מאוד. המנוע מאפשר מעל 20,000 שעות טיסה לפני שיש צורך לשלוח אותו לשיפוץ. רולס-רויס מדיה וקבצים בנושא פראט אנד וויטני PW4000 בוויקישיתוף פרטים נוספים על מבנה המנוע במאמר המלא PW4000-94 Engine
SMB

האם התכוונתם ל... SMB (פרוטוקול) – ‏ פרוטוקול הפועל בשכבת היישום של מודל ה-OSI עסקים קטנים ובינוניים – Small to Medium Business -‏ SMB
יש שפע מקום בתחתית

יש שפע מקום בתחתית (באנגלית: There’s plenty of room at the bottom) הוא שמו של נאום מפורסם שנשא הפיזיקאי התאורטי האמריקאי ריצ'רד פיינמן בפני החברה האמריקאית לפיזיקה בדצמבר 1959, במכון הטכנולוגי של קליפורניה. יש הרואים בהרצאה זו את תחילתה של הננוטכנולוגיה. בנאום הציע פיינמן מספר יישומים אפשריים ליכולת לשלוט על אטומים בודדים. למשל, הוא הציע את האפשרות לייצר מחשבים בעלי יכולת חישוב גדולה יותר, ומיקרוסקופים מדויקים יותר. הוא הציע בנאומו שבני האדם יוכלו לבנות ננו-מכונות, שתוכלנה לסדר אטומים כרצון המתכננים. כמו כן הוא דיבר על הרעיון של "לבלוע את הרופא", כשהוא מתייחס לרעיון של ננו-תרופות. פיינמן הציע בנאום שני אתגרים, שנשאו פרס של אלף דולר: הראשון למי שיבנה מנוע זעיר, והשני למי שיצליח לכתוב את המידע הכלול בדף של ספר, על משטח הקטן פי 25,000 באופן ליניארי. שני האתגרים נענו בהצלחה: הראשון נענה תוך פחות משנה על ידי ויליאם מקללן (אנ'), והשני בשנת 1985 על ידי טום ניומן (אנ'). טקסט ההרצאה * ננוטכנולוגיה, פרופ אורי סיוון ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
תנועות אמצעיות

תנועות אמצעיות הן תנועות אשר בעת הגייתן נמצאת הלשון באמצע יחסית לגג חלל הפה. התנועות האמצעיות מתחלקות לחצי-סגורות, חצי-פתוחות וקיים גם השווא שהוא תנועה מרכזית אמצעית שאינה מסווגת עם שתי הקבוצות הקודמות. תנועה אחורית, חצי-סגורה, בלתי-מעוגלת [ɤ] תנועה אחורית, חצי-סגורה, מעוגלת [o] תנועה מרכזית, חצי-סגורה, בלתי-מעוגלת [ɘ] תנועה מרכזית, חצי-סגורה, מעוגלת [ɵ] תנועה קדמית, חצי-סגורה, בלתי-מעוגלת [e] תנועה קדמית, חצי-סגורה, מעוגלת [ø] תנועה אחורית, אמצעית, בלתי-מעוגלת [ɤ̞] תנועה אחורית, אמצעית, מעוגלת [o̞] תנועה מרכזית, אמצעית [ə] תנועה קדמית, אמצעית, בלתי-מעוגלת [e̞] תנועה קדמית, אמצעית, מעוגלת [ø̞] תנועה אחורית, חצי-פתוחה, בלתי-מעוגלת [ʌ] תנועה אחורית, חצי-פתוחה, מעוגלת [ɔ] תנועה מרכזית, חצי-פתוחה, בלתי-מעוגלת [ɜ] תנועה מרכזית, חצי-פתוחה, מעוגלת [ɞ] תנועה קדמית, חצי-פתוחה, בלתי-מעוגלת [ɛ] תנועה קדמית, חצי-פתוחה, מעוגלת [œ] צירי וסגול מייצגים תנועה קדמית, אמצעית, בלתי-מעוגלת. חולם וקמץ קטן מייצגים תנועה אחורית, אמצעית, מעוגלת. בעברית הטברנית ייצג שווא נע תנועה מרכזית, אמצעית.
דיקסיט דומינוס

דיקסיט דומינוס (לטינית: Dixit Dominus, לפי המקור העברי "נאום ה'") היא יצירה מוזיקלית דתית, מעין קנטטה כנסייתית בשמונה חלקים, בלטינית, מאת גאורג פרידריך הנדל, מבוססת על מילות מזמור תהילים ק"י ובסיומה עם תוספת בהשראת הברית החדשה. נושאת מספר הקטלוג 232 HWV ברשימת יצירותיו של הנדל. הולחנה בסגנון בארוקי ובוצעה לראשונה ברומא בשנת 1707. מיועדת לחמישה זמרים סולנים - שני סופרנים, אלטו, טנור ובאס, מקהלה, תזמורת כלי מיתר (שני כינורות, שתי ויולות, צ'לו, קונטרבס) ובאסו קונטינואו. יצירה זו נמצאת באחד מכתבי היד האוטוגרפים המוקדמים ביותר של הנדל, הנשמר במוזיאון הבריטי בלונדון. היא פורסמה בשנת 1867 הנדל הלחין את "דיקסיט דומינוס" בעת מסעו באיטליה בגיל 22. ייתכן כי התחיל לכתוב אותה בעת שהייתו בפירנצה ובוונציה וסיים אותה ב-11 באפריל 1707 ברומא. באיטליה זכה להערכה מצד נציגים בולטים של האצולה ושל הממסד הקתולי שניסו אף לשכנעו לנטוש את אמונתו הלותרנית. בלי להמיר את דתו, הוא הסכים לכתוב כמה עבודות מוזיקליות בשפה הלטינית ברוח הכנסייה הרומית קתולית. הנדל ביקש להוכיח את עצמו בזירה המוזיקלית האיטלקית שנהנתה מיוקרה רבה בכל אירופה המערבית. יש אומרים כי היצירה הוזמנה על ידי הקרדינל קרלו קולונה (1665 - 1739) שהיה קשור למסדר הכרמליטים. היא בוצעה יחד עם האנטיפון סאלווה רגינה Salve regina, עוד שני מזמורי תהלים לאודאטה פוארי Laudate pueri (תהלים קי"ג) וניסי דומיניס Nisi Dominis (תהלים קכז) ועוד כמה קטעים נוספים - האנטיפונים "טה דקוס וירגינאום" Te Decus Virgineum, הק אסט רגינה וירגיניום Haec est Regina Virginium, והמוטט "סביאט טלוס אינטר ריגורס". Saeviat tellus inter rigores, בחגיגות השנתיות של הערבית של מרים הקדושה, גבירת הכרמל, ב-16 ביולי 1707 ככל הנראה בכנסייה סנטה מריה אין מונטסנטו בפיאצה דל פופולו ברומא. היצירה כתובה בסול מינור וביצועה נמשך 30-35 דקות. היא קרובה לדפוס של מיסה עם קטעים חלופיים לסולנים ולמקהלה ומזכירה קצת יצירות מקהלתיות מסוימות של ויוואלדי. המלחין מעמיד אתגר בפני הווירטואוזיות של הסולנים והמקהלה. היא מורכבת משמונה חלקים, כדלקמן: Wendy Thompson Handel' Omnibus Press, 1994 London Winton Dunn - Handel - from The New Grove, ,Dictionary of Music and MusiciansPapermac Macmillan, London 1982 באתר note perfect תנ"ך מנוקד ברשת קטע ההתחלה של דיקסיט דומינוס ביו-טיוב, סרטון באתר יוטיוב החלק השני של היצירה, סרטון באתר יוטיוב כתבי יד של הנדל במוזיאון הבריטי מספר המזמור בספר תהלים לפי התרגום הלטיני "וולגאטה הוא ביחידה פחות - 109 -לעומת 110 בברית הישנה של הכנסייה הלותרנית ובמקרא. W.Thompson (1994) p.39 המוזיקה של הנדל והכרמליטים
אלפרד גרינפלד

אלפרד גרינפלד (בגרמנית: Alfred Grünfeld;‏ 4 ביולי 1852, פראג – 4 בינואר 1924, וינה) היה פסנתרן, מלחין ומורה למוזיקה יהודי-אוסטרי. גרינפלד נולד בפראג. למד בקונסרבטוריון בפראג אצל יוזף קרייצ'י (Josef Krejčí) ובהמשך באקדמיה החדשה לאמנויות הצליל (Neue Akademie der Tonkunst) בברלין אצל תיאודור קולאק (Kullak). בשנת 1873 השתקע בווינה, שם קיבל את התואר "וירטואוז הלשכה" (Kammervirtuose). גרינפלד יצא למסעות קונצרטים ברחבי אירופה ובארצות הברית. במהלך ביקור בגרמניה התמנה גרינפלד לפסנתרן החצר של הקיסר וילהלם הראשון. משנת 1897 כיהן כפרופסור בקונסרבטוריון של וינה. גרינפלד היה הפסנתרן הראשון שהקליט את נגינתו; תקליטור המציג רבות מהקלטותיו מוצע למכירה. על ביתו של אלפרד גרינפלד ברחוב גטריידמארקט 10 בווינה מתנוסס שלט זיכרון. הוא נקבר בקבר של כבוד (Ehrengrab) בבית הקברות המרכזי בווינה. אחיו של אלפרד היה הצ'לן היינריך גרינפלד. מבין יצירותיו ראויות להזכר היצירות הבאות לפסנתר: תרגיל-אוקטבות, אופוס 15 מינואט, אפוס 31 סרנדה ספרדית, אופוס 37 עיבודים ופאראפראזות לפסנתר סולו של העטלף מאת יוהאן שטראוס הבן, אופוס 56 מסדר כתר הברזל, דרגה III (אוסטריה) מסדר פרנץ יוזף, צלב האביר (Ritterkreuz) (אוסטריה) מסדר העיט האדום, דרגה IV (גרמניה) "וירטואוז הלשכה" (Kammervirtuose) מדיה וקבצים בנושא אלפרד גרינפלד בוויקישיתוף אלפרד גרינפלד, באתר MusicBrainz (באנגלית) אלפרד גרינפלד, באתר Discogs (באנגלית) איסידור זינגר, ג'וזן סון (Sohn),‏ "אלפרד גרינפלד", במהדורת 1901–1906 של האנציקלופדיה היהודית (באנגלית)‏ תווים של יצירותיו של אלפרד גרינפלד ב-International Music Score Library Project (באנגלית) אלפרד גרינפלד, באתר "Find a Grave" (באנגלית) אלפרד גרינפלד (1852-1924), דף שער בספרייה הלאומית
השובלים

להקת השוּבֶּלים (נקראת גם "צלילי שבזי"), היא להקה ישראלית שקמה בשנת 1955. הלהקה נחשבת לחלוצה של המוזיקה הים-תיכונית בישראל, למרות שרוב שיריה היו שירי ארץ ישראל ידועים, ההרכב הראשוני של הלהקה כלל את משה משומר ואת שלמה מורי (דובל'ה), שלמה מורי גדל בכרם התימנים ומשה משומר גדל והתחנך בקיבוץ ומשם ינק את אהבת שירי ארץ ישראל. הם החלו לנגן יחד כלהקה כאשר משומר היה בן 15 ומורי בן 14. בהופעותיהם נהגו לשלב מחרוזות של שירי רועים. כששבו לתל אביב, החליטו לבצע שירים אלו בשכונה, והוסיפו להם ניחוח תימני. בשנת 1958 הצטרף אליהם שלום שובלי מכרם התימנים, דודו של הזמר רון שובל. שובלי הפך להיות הסולן של הלהקה, ועם הצטרפותו היא קיבלה את שמה. בשנות השמונים, כשהיגר שובלי לארצות הברית, הצטרף ללהקה שמעון ישראלי (שמעוני), גם הוא משכונת שבזי. החל מסוף שנות ה-60 משה משומר ושלמה מורי ניגנו בהרכב ביחד עם דקלון ומשה בן-משה ('בן-מוש'), ב-1972 נפרדו, ודקלון ובן-מוש הקימו את "צלילי הכרם". הופעות הלהקה היו בסגנון ה"חפלה", בחצרות הבתים בשכונת שבזי ובכרם התימנים, כאשר במהלך הערב היו מצטרפים עוד ועוד אנשים מהשכונה. רבים הקליטו את הלהקה בהופעותיה וההקלטות עברו מיד ליד. ב-1981 יצא תקליט של שלום שובלי ומשה משומר בשם "עודני שר". ב-2000 יצא תקליט נוסף בשם "חפלה בשכונה", שכלל את משומר, דובל'ה, שמעוני ובהפקתו של בן חסותם, משה בן מוש, נגנה של להקת צלילי הכרם. שוש גבאי, אבירי החפלה, באתר ynet, 2 באוקטובר 2000 בן שלו, מי היה משה משומר? חייו ומותו של הגיבור האלמוני של המוזיקה המזרחית, באתר הארץ, 12 בפברואר 2016 טל פרי, דקלון. כותל המזרח, מעריב, 21 בפברואר 1988
בנתוריט

בנתוריט הוא מינרל סולפטי נדיר מאוד המכיל כרום, ניקל וסידן השייך לקבוצת האטרינגיט שעד היום נתגלה בישראל בלבד. נוסחת המבנה הכימי של הבנתוריט היא (Ca6(Cr,Al)2(SO4)3(OH)12•26(H2O הבנתוריט מתגבש במערכת ההקסגונלית, חבורת סימטריות נקודתית "דיהקסגונלית דיפירמידלית" 6 / m   2 / m   2 / m   {\displaystyle 6/m\ 2/m\ 2/m\ } , וחבורת סימטריות מרחבית P63/mmc. הפרמטרים של תא היחידה הם: Å‏a=22.35‏ ו-c=21.41.‏ הגבישים קצרים עבים ומשושים עד 0.25 מ"מ, בדרך כלל במקבצים סיביים, גרגריים או כסרטים דקים. לבנתוריט פצילות מושלמת על {1010}, ובלתי מובחנת על {0001}. הקשיות של המינרל נמוכה, 2 בסולם מוס, ומשקלו הסגולי הממוצע 2.025 גרם לסמ"ק. אופטית המינרל הוא חד-צירי חיובי. מקדמי השבירה של הבנתוריט הם: nε=1.484‏ ו-nω=1.478.‏ גבישי הבנתוריט שקופים, צבעם סגול עד סגול בהיר. הברק של הבנתוריט הוא זגוגי והנפיצה שלו בינונית. הבנתוריט ניחן בפליאוכרואיזם (עד כמה משתנה צבע המינרל בהתאם לזווית בה מסתכלים בו) חלש. מזווית אחת (X) המינרל כמעט חסר צבע, ומזוויות אחרות (Y ו-Z) הוא ורוד או סגול חיוור. הבנתוריט נתגלה ב-1980 על ידי הגאולוגית שולמית גרוס בתצורת חתרורים משברי סלעים שהובאו ממחצבות "שיש ערד", והיא קראה למינרל על שמו של יעקב בן-תור (2002-1910), פרופסור לגאולוגיה ומנהל המכון הגאולוגי. הבנתוריט מצוי בעורקים הידרותרמיים של טמפרטורה נמוכה בשיש שחור של קלציט-ספוריט, ונתגלה עד היום במקום אחד בעולם: בתצורת חתרורים, מזרחית לערד. מחשוף של בנתוריט נתגלה בקילומטר ה-82 בכביש מעלה אדומים-ים המלח. Gross, S. (1980) Bentorite. A new mineral from the Hatrurim Area, west of the Dead Sea, Israel. Israel J. of Earth Sci., 29, 81–84. [abstract in Amer. Mineral., 66 (1981), 639] המאמר המקורי של שולמית גרוס מדיה וקבצים בנושא בנתוריט בוויקישיתוף אתר WebMineral אתר Mindat Handbook of mineralogy חתרורי אדומים - עורק בנתוריט פרויקט rruff אתר rruff חתרורי אדומים - עורק בנתוריט
כוח המשימה הבין-לאומי להנצחת זכר השואה

כוח המשימה הבין-לאומי להנצחת זכר השואה (באנגלית: The Task Force for International Cooperation on Holocaust Education, Remembrance, and Research) הוא גוף בין-לאומי שהוקם בשנת 1998 ביוזמתה של ממשלת שוודיה. מטרתו היא לקדם את החינוך, המחקר והנצחת השואה. נכון לשנת 2023 חברות בארגון 34 מדינות. הארגון הוקם כתוצאה ממחקר שנערך בקרב הנוער בשוודיה באמצע שנות ה-90, בו התגלה כי-34% מהנשאלים כלל לא היו בטוחים שאכן הייתה שואה (מאוחר יותר התברר שהסקר היה שגוי). בעקבות התוצאות קמה מהומה גדולה בציבור בשוודיה וראש ממשלת שוודיה, יירן פרסון, יזם את הקמתו של ארגון בין-לאומי ללימוד השואה והנצחתה. תחילה כלל הארגון רק את שוודיה, ארצות הברית ואנגליה. יהודה באואר שימש כיועץ האקדמי הראשון של הארגון ואותו החליפה דינה פורת. ב-27 בינואר 2000 (יום שחרור מחנה ההשמדה אושוויץ, שלימים נקבע כיום השואה הבין-לאומי) כונסה בסטוקהולם ועידה בין-לאומית בהשתתפות 35 מדינות. כתוצאה מהכנס פורסמה "הצהרת סטוקהולם". כתוצאה מהוועידה הוקם כוח המשימה הבין-לאומי שמטרתו לסייע למדינות לקדם את לימוד השואה, קיום סמינרים למורים, מוזיאונים בנושא השואה וקידום מחקרים אקדמיים. הקריטריונים לקבלה לארגון הם משטר דמוקרטי של המדינה המבקשת להתקבל וכן הוכחה שנושא השואה הוא חלק מתוכנית הלימודים במדינה ומתקיימת בה פעילות להנצחת השואה. כל מדינה החברה בארגון משמשת בתורנות בראשותו במשך כשנה אחת. ביוני 2017 הצביעו חברי הפרלמנט האירופי בעד אימוץ ההגדרה של המושג "אנטישמיות" לפי הקריטריונים של "כוח המשימה הבין-לאומי להנצחת זכר השואה". בין השאר, קובעת ההגדרה כי התנגדות לקיום מדינת ישראל היא אנטישמיות. החלטה זו התקבלה במורת רוח בשל החשש בקרב חלק מהמדינות ממצב בו ביקורת על מדיניות ישראל בשטחים הפלסטיניים תפורש כאנטישמיות. בדצמבר 2018 היא הוחלפה בהצעת פשרה, לפיה אימוץ ההגדרה היא המלצה לא מחייבת. כוח המשימה הבין-לאומי להנצחת זכר השואה, ברשת החברתית פייסבוק כוח המשימה הבין-לאומי להנצחת זכר השואה, ברשת החברתית אקס (טוויטר) כוח המשימה הבין-לאומי להנצחת זכר השואה, ברשת החברתית אינסטגרם כוח המשימה הבין-לאומי להנצחת זכר השואה, ברשת החברתית LinkedIn הערך בוויקיפדיה על כח המשימה נקסוס אתר האינטרנט הרשמי של כוח המשימה הבין-לאומי להנצחת זכר השואה (באנגלית) אתר הארגון יאיר שלג, השואה למתקדמים, באתר הארץ, 25 באפריל 2008 סיכום דיוני כוח המשימה הבין-לאומי להנצחת זכר השואה שהתקיימו בירושלים בשנת 2010, והמלצות חוקרי יד ושם צביקה קליין, הפרלמנט האירופי: התנגדות לקיום מדינת ישראל היא אנטישמיות, באתר nrg‏, 1 ביוני 2017 נעה לנדאו ועופר אדרת, חרף לחצי נתניהו: האיחוד האירופי אימץ הצהרה שלא קושרת אנטישמיות לאנטי-ציונות, באתר הארץ, 6 בדצמבר 2018
התחייבות הנתינה

התחייבות הנתינה (מאנגלית: The Giving Pledge) הוא מיזם הפונה למיליארדרים בארצות הברית, ומבקש מהם להתחייב לתרום את רוב הונם (מעל 50%) למטרות צדקה. את המיזם ייסדו המיליארדרים וורן באפט וביל גייטס. בשנת 2006 החליט באפט כי יתרום את רוב הונו לקרן הצדקה של ביל ומלינדה גייטס. כתוצאה מכך חשבו גייטס ובאפט על הרעיון לגייס בעלי ממון נוספים שיתרמו את כספם לצדקה. ההתחייבות אינה מסמך משפטי מחייב אלא הצהרה מוסרית. תרומת ההון יכולה להתרחש במהלך חייו של התורם או לאחר מותו. בין החותמים על ההתחייבות (בנוסף לגייטס ובאפט): פול אלן, מייקל בלומברג, לארי אליסון, אלי ברוד, בריאן ארמסטרונג, ג'ורג' לוקאס, מייקל מילקן, ג'יימס האריס סימונס, טד טרנר, בריאן צ'סקי, מארק צוקרברג, דיאן פון פירסטנברג ומקנזי סקוט. אתר האינטרנט הרשמי של התחייבות הנתינה ריאיון עם באפט וגייטס אצל צ'ארלי רוז גיל ססובר, כסף ישן, עולם חדש – יוזמת המיליארדרים של ביל גייטס, באתר הארץ, 28 בפברואר 2013
תנועות סגורות

תנועות סגורות המכונות גם תנועות גבוהות הן תנועות אשר בעת הגייתן הלשון נמצאת הרבה מעל האמצע יחסית לגג חלל הפה. בתוך התנועות הסגורות קיימת קבוצת תנועות כמעט-סגורות שהן גרסאות יותר פתוחות של חלק מהתנועות הסגורות לגמרי. תנועה אחורית, סגורה, בלתי-מעוגלת [ɯ] תנועה אחורית, סגורה, מעוגלת [u] תנועה מרכזית, סגורה, בלתי-מעוגלת [ɨ] תנועה מרכזית, סגורה, מעוגלת [ʉ] תנועה קדמית, סגורה, בלתי-מעוגלת [i] תנועה קדמית, סגורה, מעוגלת [y] תנועה כמעט-אחורית, כמעט-סגורה, מעוגלת [ʊ] תנועה מרכזית, כמעט-סגורה, בלתי-מעוגלת [ɪ̈] תנועה מרכזית, כמעט-סגורה, מעוגלת [ʊ̈] תנועה כמעט-קדמית, כמעט-סגורה, בלתי-מעוגלת [ɪ] תנועה כמעט-קדמית, כמעט-סגורה, מעוגלת [ʏ] חיריק מייצג תנועה קדמית, סגורה, בלתי-מעוגלת. קובוץ ושורוק מייצגים תנועה אחורית, סגורה, מעוגלת.
תנועות פתוחות

תנועות פתוחות המכונות גם תנועות נמוכות, הן תנועות אשר בעת הפקתן מיקום הלשון הוא הרבה מתחת לאמצע יחסית לגג חלל הפה. בתוך התנועות הפתוחות יש קבוצה של תנועות כמעט-פתוחות שהן גרסאות יותר סגורות של חלק מהתנועות הפתוחות לגמרי. תנועה אחורית, פתוחה, בלתי-מעוגלת [ɑ] תנועה אחורית, פתוחה, מעוגלת [ɒ] תנועה מרכזית, פתוחה, בלתי-מעוגלת [ä] תנועה קדמית, פתוחה, בלתי-מעוגלת [a] תנועה קדמית, פתוחה, מעוגלת [ɶ] תנועה מרכזית, כמעט-פתוחה [ɐ] תנועה קדמית, כמעט-פתוחה, בלתי-מעוגלת [æ] קמץ גדול ופתח מייצגים תנועה מרכזית, פתוחה, בלתי-מעוגלת.
תנועות קדמיות

תנועות קדמיות הן תנועות אשר מופקות כאשר מיקום הלשון הוא המרוחק ביותר מגב חלל הפה. בתוך התנועות הקדמיות קיימת קבוצה של תנועות כמעט קדמיות אשר בעת הגייתן הלשון ממוקמת כמו בעת הגיית התנועות הפתוחות רק מעט אחורנית. תנועה קדמית, סגורה, בלתי-מעוגלת [i] תנועה קדמית, סגורה, מעוגלת [y] תנועה קדמית, חצי-סגורה, בלתי-מעוגלת [e] תנועה קדמית, חצי-סגורה, מעוגלת [ø] תנועה קדמית, אמצעית, בלתי-מעוגלת [e̞] תנועה קדמית, אמצעית, מעוגלת [ø̞] תנועה קדמית, חצי פתוחה, בלתי-מעוגלת [ɛ] תנועה קדמית, חצי-פתוחה, מעוגלת [œ] תנועה קדמית, כמעט-פתוחה, בלתי-מעוגלת [æ] תנועה קדמית, פתוחה, בלתי-מעוגלת [a] תנועה קדמית, פתוחה, מעוגלת [ɶ] תנועה כמעט קדמית, כמעט-סגורה, בלתי-מעוגלת [ɪ] תנועה כמעט קדמית, כמעט-סגורה, מעוגלת [ʏ] חיריק מייצג תנועה קדמית, סגורה, בלתי-מעוגלת. צירי וסגול מייצגים תנועה קדמית, אמצעית, בלתי-מעוגלת.
יון גנאר

יון גְנָאר (באיסלנדית: Jón Gnarr; נולד ב-2 בינואר 1967) הוא שחקן, קומיקאי ופוליטיקאי איסלנדי, אשר נבחר ב-15 ביוני 2010 לראש עיריית רייקיאוויק וכיהן בתפקיד עד 2014. גנאר החל את עבודתו כקומיקאי בתוכנית הרדיו "טוויהופי", ניגן בלהקת נפרנסלי, וכיכב במספר סרטים, הבולט שבהם הוא "החלום האיסלנדי" (Íslenski draumurinn - 2000), וכן "איש כמוני" (Maður eins og ég - 2002). בנוסף, הוא כיכב והיה שותף בכתיבת תוכנית הטלוויזיה "משמרת לילה" (Næturvaktin) בתפקיד גיאורג ביירנפרדסון. בשנת 2009 הקים גנאר את "המפלגה הטובה ביותר", מפלגה סאטירית שלעגה לפוליטיקה האיסלנדית. בראשות מפלגה זו נבחר כראש העיר רייקיאויק, בירת איסלנד, בשנת 2010. מדיה וקבצים בנושא יון גנאר בוויקישיתוף יון גנאר, ברשת החברתית פייסבוק יון גנאר, ברשת החברתית אקס (טוויטר) יון גנאר, במסד הנתונים הקולנועיים IMDb (באנגלית) יון גנאר, באתר AllMovie (באנגלית) יון גנאר, במסד הנתונים הקולנועיים KinoPoisk (ברוסית) יון גנאר, באתר Discogs (באנגלית) כתבה בניו יורק טיימס ערך זה הוא קצרמר בנושא איסלנדים ובנושא פוליטיקאים. אתם מוזמנים לתרום לוויקיפדיה ולהרחיב אותו.